**இந்திய உயர் ஸ்தானிகராலயம்**

**கொழும்பு**

**ஊடக அறிக்கை**

**இந்தியாவுக்காக சந்தையினைத் திறக்க இலங்கை தயார்:**

**புது டில்லியில் நடைபெற்ற இந்திய - இலங்கை வர்த்தக மன்றத்தில் இலங்கை ஜனாதிபதி அதி மேதகு அநுர குமார திசாநாயக்க அவர்கள் அறிவிப்பு**

இலங்கை ஜனாதிபதி அதி மேதகு அநுர குமார திசாநாயக்க அவர்களின் இந்திய விஜயத்தின் அங்கமாக 16 டிசம்பர் 2024 அன்று புது டில்லியில் நடைபெற்ற இந்திய-இலங்கை வர்த்தக மன்றத்தில், இலங்கை ஜனாதிபதி அதி மேதகு அநுர குமார திசாநாயக்க அவர்களும் இந்திய அரசின் வர்த்தக மற்றும் தொழில்துறை அமைச்சர் ஶ்ரீ பியூஷ் கோயல் அவர்களும் உரை நிகழ்த்தியிருந்தனர்.

2. இலங்கையானது தன்னை வர்த்தக நடவடிக்கைகளுக்கு உகந்ததாகவும் வினைத்திறன்மிக்கதாகவும் உருவாக்கும் என்று தனது உரையில் கூறிய ஜனாதிபதி அநுர குமார திசாநாயக்க அவர்கள், இந்தியாவுக்காக தனது சந்தையைத் திறக்க இலங்கை தயாராக உள்ளது என்றும் குறிப்பிட்டார். அத்துடன் எதிர்வரும் ஆண்டுகளில் இலங்கையின் சுற்றுலாத்துறையை அபிவிருத்தி செய்வது புதிய அரசாங்கத்தின் முன்னுரிமைக்குரிய விடயமாகும் எனவும் அவர் இங்கு தெளிவுபடுத்தியிருந்தார். மேலும், மீளப் புதுப்பிக்கத்தக்க எரிசக்தி துறையில், குறிப்பாக சூரிய மற்றும் காற்றாலை மின் உற்பத்தி துறைகளில் முதலீடுகள் மேற்கொள்வதனை இலங்கை வரவேற்பதாகக் குறிப்பிட்ட அவர், நாட்டில் மின்சார செலவீனத்தைக் குறைப்பதற்காக இலங்கையின் சக்தி நுகர்வில் புதுப்பிக்கத்தக்க சக்தியின் பங்கை அதிகரிக்க முயற்சிப்பதாகவும் தெரிவித்துள்ளார். அத்துடன், இலங்கையில் முதலீடுகளை மேற்கொள்வதற்கான சாத்தியமான துறையாக கனிய வளங்கள் காணப்படுவதனை அவர் இங்கு சுட்டிக்காட்டியிருந்தார். மேலும். தகவல் தொழில்நுட்ப துறையில் இந்தியாவின் பலம் குறித்து தெரிவித்த அவர், இந்த தசாப்தத்தில் டிஜிட்டல் பொருளாதாரம் இலங்கையின் கவனத்துக்குரிய பகுதி என்றும் குறிப்பிட்டிருந்ததுடன் இலங்கையின் ICT துறையில் முதலீடுகளை மேற்கொள்வதற்கும் இந்தியத் தரப்பினரிடம் அழைப்பு விடுத்திருந்தார்.

3. இதேவேளை இங்கு உரை நிகழ்த்தியிருந்த இந்திய அரசின் வர்த்தகம் மற்றும் தொழில்துறை அமைச்சர் ஶ்ரீ பியூஷ் கோயல் அவர்கள், இந்தியாவின் அயலுறவுக்கு முதலிடம் கொள்கையில் இலங்கைக்கு சிறப்பான இடம் உள்ளது என்று குறிப்பிட்டதுடன் இரு நாடுகளின் பொதுவான செழுமைக்கு ஆதரவளிக்க இலங்கையுடன் தோளோடு தோள் நின்று இந்தியா செயல்படும் என்றும் தெரிவித்தார். அத்துடன் இரு நாடுகளுக்கும் இடையிலான ஒத்துழைப்புக்கு சாத்தியமான பகுதியாக சுற்றுலாத் துறையினை அவர் குறிப்பிட்டார். இலங்கையின் மீளப் புதுப்பிக்கத்தக்க எரிசக்தி துறையை விரிவாக்குவதில் இந்தியாவும் ஒரு பங்களிப்பை வழங்கும் அதேவேளை, இந்தியாவின் புதுப்பிக்கத்தக்க சக்தி பயணத்தில் இலங்கையும் ஒரு பங்காளராக முடியும். அத்துடன், மருந்தியல், தகவல் தொழில்நுட்பம் மற்றும் திரைப்படத்துறை ஆகியவையும் இலங்கைக்கும் இந்தியாவுக்கும் இடையிலான ஒத்துழைப்பின் சாத்தியமான பகுதிகளாக உள்ளன என்றும் அவர் குறிப்பிட்டார். மேலும், உயர் கல்வித் துறையில் ஒத்துழைப்பு வழங்க இந்தியா தனது வாய்ப்புகளை திறந்திருப்பதாகவும், இலங்கையில் வளாகங்களை நிறுவுவதற்கு இந்தியா தயாரென்றும் அவர் தெரிவித்தார். அத்துடன் இலங்கையிலுள்ள பல்கலைக்கழகங்கள், மருத்துவ மற்றும் பொறியியல் கல்லூரிகள் இந்தியாவில் தமது வளாகங்களை ஸ்தாபிக்கவேண்டுமெனவும் அவர் அழைப்பு விடுத்தார்.

4. இந்த வர்த்தக மன்றத்தில் இந்தியாவைச் சேர்ந்த முன்னணி 30 தொழில்துறை நிறுவனத் தலைவர்கள் பங்கேற்றதுடன் பல்வேறு முக்கிய துறைகளை அவர்கள் பிரதிநிதித்துவப்படுத்தியிருந்தனர். இந்தத் துறைகளில் சுற்றுலா, உட்கட்டமைப்பு, எரிசக்தி, மருந்தியல், உற்பத்தி துறை, வாகனத் துறை, ரயில்வே மற்றும் நிதி உள்ளிட்டவை அடங்கும். பல்வேறு தொழில் துறைகளிலும் வளர்ச்சியை உந்துதல், கண்டுபிடிப்புகளை ஊக்குவித்தல் மற்றும் ஒத்துழைப்புகளை வலுப்படுத்துதல் ஆகியவற்றை நோக்கமாகக் கொண்ட ஒத்துழைப்பு, உரையாடல் மற்றும் கருத்துப் பரிமாற்றத்திற்கான தளமாக இந்த வர்த்தக மன்றம் அமைந்திருப்பதனையும் அதன் முக்கியத்துவத்தையும் சுட்டிக்காட்டுவதாகவே நிபுணத்துவமிக்க தொழில்துறை தலைவர்கள் இந்த நிகழ்வில் பங்கேற்றிருந்தமையை குறிப்பிட முடியும். இந்தியாவின் பொருளாதார தோற்றப்பாடு மற்றும் அதன் எதிர்கால அபிவிருத்தி ஆகியவற்றை வடிவமைப்பதில் ஒவ்வொரு துறைகளும் கொண்டிருக்கும் முக்கியமான வகிபாகத்தினை பல்வேறு துறைகளையும் சேர்ந்த பரந்த பிரதிநிதித்துவம் சுட்டிக்காட்டுகின்றது.

***\*\*\*\*\*\*\*\*\*\*\*\****

**கொழும்பு**

**17 டிசம்பர் 2024**